Source: https://iurall.com/kako-pravo/2019/8/9/locitev-kako-se-sporazumno-razvezati
Timestamp: 2019-08-20 05:57:20+00:00

Document:
Ločitev - Kako se sporazumno razvezati? — IURALL
Kako Pravo
LOČITEV - Kako se sporazumno razvezati?
Danes predstavljamo manj dopustniško, vendar sodeč po vprašanjih, ki jih dobivamo, zelo aktualno področje - ločitve.
Odločitev za ločitev ni nikoli lahka in iz nje redkokdo izzide kot zmagovalec. Da pa so izgube za vse vpletene čim manjše je pomembno, če sta se partnerja sposobna raziti sporazumno.
Kje izvesti postopek sporazumne ločitve?
Zakonca, ki bi se želela sporazumno razvezati, imata dve možnosti:
Skupaj vložita Predlog za razvezo na pristojno okrožno sodišče
Zakonsko zvezo sporazumno razvežeta pri notarju
Ločitev pri notarju
Ta pride v poštev v primeru, če zakonca nimata skupnih otrok, nad katerimi izvajata starševsko skrb (torej so otroci polnoletni).
Zakonca se v notarskem zapisu sporazumeta o delitvi skupnega premoženja, o tem, kdo od njiju ostane ali postane najemnik stanovanja, v katerem živita, in o preživljanju zakonca, ki nima sredstev za življenje, in brez svoje krivde ni zaposlen.
Zakonska zveza je razvezana z dnem podpisa sporazuma pri notarju.
Sporazumna ločitev pred sodiščem
Če imata zakonca skupne mladoletne otroke, morata predlog za sporazumno razvezo zakonske zveze predložiti pristojnemu okrožnemu sodišču, pri čemer ni treba navajati razloga za ločitev.
Predlogu morata predložiti sporazum o preživljanju skupnih mladoletnih otrok, v katerem določita:
* pri komu bodo otroci po ločitvi,
* stike drugega zakonca z mladoletnimi otroki,
* preživnino, ki jo mora ta zakonec plačevati.
Sporazum lahko sestavita zakonca sama in ne rabi biti zapisan v obliki notarskega zapisa.
V obliki izvršljivega notarskega zapisa pa mora biti sklenjen sporazum o delitvi skupnega premoženja, o tem, kdo od njiju ostane ali postane najemnik stanovanja, in o preživljanju zakonca, ki nima sredstev za življenje in brez svoje krivde ni zaposlen.
Preden sodišče razveže zakonsko zvezo, mora ugotoviti, ali je s sporazumom zakoncev poskrbljeno za varstvo, vzgojo in preživljanje skupnih otrok ter za stike med otroki in starši v skladu s koristjo otrok. Če sodišče ugotovi, da sporazum zakoncev iz prejšnjega odstavka ni v skladu s koristjo otrok (pred tem lahko pridobi tudi mnenje otroka), predlog za sporazumno razvezo zavrne.
Kaj pa če zakonca ne moreta doseči sporazuma?
Če se želi ločiti samo eden od zakoncev, ali se zakonca ne moreta sporazumeti o delitvi skupnega premoženja ali preživljanju skupnih otrok, lahko vsak od zakoncev na pristojno okrožno sodišče vloži tožbo na razvezo zakonske zveze. V tožbi mora zakonec obvezno navesti utemeljen razvezni razlog - nevzdržnost zakonske zveze.
Kadar sodišče razveže zakonsko zvezo na podlagi tožbe, odloči tudi o varstvu, vzgoji in preživljanju skupnih otrok ter o njihovih stikih s starši. Pri tem mora ugotoviti, kako bodo koristi otroka najbolje zagotovljene.
Podrobnejše bo postopek ločitve na podlagi tožbe predstavljen v enem od naslednjih prispevkov na naši strani.
Kaj je posvetovalni razgovor na CSD?
Kako se sporazumno razveže zunajzakonska skupnost?
Neporočena starša lahko po prenehanju zunajzakonske skupnosti odnose do skupnih mladoletnih otrok (varstvo, vzgojo, stike in preživljanje) uredita sporazumno na sledeč način:
pri sodišču predlagata potrditev pripravljenega sporazuma,
sodišče ugotovi, ali je sporazum v skladu s koristjo otrok, ter pridobi mnenje centra za socialno delo, lahko pa pridobi tud otrokovo mnenje.
Če se starša po razpadu zunajzakonske skupnosti ne moreta sporazumeti o vprašanjih glede skupnih otrok, lahko vsak od njiju pri sodišču zahteva ureditev teh vprašanj. Postopek bo v bistvenih točkah enak kot pri razvezi zakonske zveze na podlagi predloga, ko ni sporazuma.
Če se zunajzakonska partnerja ne moreta sporazumeti o delitvi skupnega premoženja, lahko vsak od njiju sproži nepravdni postopek za delitev premoženja.
Dr. Ana Jereb, LL.M.
Vir informacij: Družinski zakonik in spletna stran: https://nasodiscu.si/.
Ste po prebranem močnejši?
Povejte nam tako, da kliknete “Like” in/ali delite to vsebino s klikom na “Share” spodaj.
V primeru dodatnih vprašanj in/ali komentarjev pa lahko slednje napišete v rubriko “Comments” spodaj.
Tagged: #IURALL, #KAKOPRAVO, LOČITEV, SPORAZUM
Older PostKako ravnati, če se z organiziranega potovanja vrnete razočarani?
Napotite prijatelja

References: sodišče

 sodišče 
 sodišče 
 sodišče 
 sodišče 

sodišče